
Howard Gardner többszörös intelligencia elméletének szerepe az oktatásban

Kulcsszavak: többszörös intelligenciák; differenciálás; oktatás
Napjainkban a pedagógusok számára a legnagyobb kihívást az jelenti az oktatás során, hogy milyen eszközök segítségével tudnák kiaknázni a gyerekek sokféleségét. A tanítási órákon alkalmazott kizárólagos frontális munkaforma nem segíti a gyerekek motivációját, s a tananyag mélyebb megértését sem. Az ilyen helyzetek okozta lemaradások kiküszöbölésére törekednek a tanulóközpontú differenciálási módszerek. Az egyik ilyen differenciált óraszervezési eljárás alapjául Howard Gardner többszörös intelligenciák elmélete szolgál. Elmélete azt sugallja, hogy a tanulóknak többféle lehetőséget kell kapniuk az ismeretelsajátítás során, és nem csak egyetlen módon kell megközelíteni őket.
A hagyományos oktatási rendszerek által preferált intelligenciaterületeken (nyelvi, matematikai, vizuális) kívül legalább még öt különböző terület létezik (zenei, mozgásos, természeti, interperszonális, intraperszonális intelligencia). Ezek figyelembevétele és fejlesztése növelheti a gyermekek motivációját, teljesítményét a tanulás folyamatában. Ennek fényében megállapíthatjuk, hogy a tanulók igenis sokfélék, ezért nem célszerű őket butának elkönyvelnünk csak azért, mert nem az iskola által hangsúlyozott intelligenciaterületeken jeleskednek.
Jelen tanulmány célja, hogy egy községi általános iskolában óralátogatások alkalmával feltérképezze, milyen mértékben foglalkoznak a pedagógusok a differenciálás feladatkörével úgy, hogy mindeközben a gardneri többszörös intelligenciák elméletét is figyelembe veszik, és interjúk során fény derüljön arra, mennyire tudatos vagy tudattalan ennek a megvalósítása, alkalmazása. Vajon tényleg igaz az a feltevés, hogy az iskola csak az általa preferált területeket hangsúlyozza jobban?
A kutatás eredményei alapján megállapítható, hogy a megkérdezett pedagógusok egyike sem ismeri alaposan Gardner teóriáját, s bevallásuk szerint a gyakorlatban nem is alkalmazták a különböző intelligenciaterületekre épülő differenciálást.
Fontos lenne, ha a pedagógusokban tudatosulna a többszörös intelligencia elméletének jelentősége. Sokkal eredményesebb lehetne a tanítás, ha a pedagógusok tisztában lennének azzal, hogy a rájuk bízott osztályközösségek tagjai mely területeken jeleskednek, esetleg melyek azok a területek, amelyekben hiátusok észlelhetők.
Ennek egyik kulcsa a tanulók megismerése. Az oktatásban a többszörös intelligenciák elméletének alkalmazásával segíthetjük a tanulókat, hogy összetett gondolkodási készségük fejlődése révén jobban teljesítsenek majd a későbbiekben.



